Soektog na Pta-tienerEoin Manasse Coetzer. Foto: Verskaf ŉ Volskaalse soektog is van stapel gestuur na Eoin Manasse Coetzer, ŉ 15-jarige tiener van Lyttelton in Centurion, wat sedert Sondag vermis word. Volgens Eileen Coetzer, Eoin se tannie, is haar broerskind Sondag om 11:00 die laaste keer gesien toe hy sy grootouers se huis in Lyttelton Manor verlaat het. “Hy het sy pa gegroet en is saam met ŉ vriend daar op ŉ motorfiets weg,” het Coetzer gesê. Hy was geklee in ŉ blou denim, met ŉ turkoois Billabong-hemp en ŉ baadjie met ŉ prentjie van ŉ vis daarop, toe hy die laaste keer gesien is. Hy het ook ŉ keps en swart tekkies aangehad. Hy is lank gebou, met bruin oë, bruin hare en ŉ swartraambril. Coetzer is die persoonlike assistent van Mike Bolhuis, die spesialis-ondersoeker wie se dienste ingewin is in ŉ poging om Eoin op te spoor. “ŉ Vrou het aangemeld dat sy hom Maandag in Belfast in Mpumalanga by ŉ pandjieswinkel gesien het. Ons glo hy is miskien by vriende, ene Frikkie en Gerhard, in Belfast.” Die moontlikheid dat hy elders in die land kan wees, kan nie uitgesluit word nie. Eoin is as vermis by die Lyttelton-polisiestasie aangemeld. Enigiemand wat weet waar hy hom moontlik bevind, word versoek om Mike Bolhuis Spesialised Security Services se AO Werner Koekemoer by 082 820 3680 of die Pink Ladies by 072 214 7439 te bel.